Anno Domini millesimo ducentesimo octogesimo quarto, statuta sunt haec apud Cistercium in Capitulo generali. 1.  In primis, diffinitionem anno praeterito contra venatores editam sic temperat Capitulum generale quod in illis locis seu possessionibus in quibus monasteria ius venandi dignoscuntur habere, cum modestia qua decet Ordinem nostrum venationum officium per saeculares et conversos dumtaxat valeat exerceri. 2.  Item, de abbatibus cedentibus vel depositis ut nihil de rebus monasteriorum in quibus praefuerunt secum deferant, statuit et ordinat Capitulum generale ut illud firmiter hoc observetur quod in antiquis diffinitionibus est statutum, diffinitione super hoc anno praeterito revocata. 3.  Item, statuitur ut de patris abbatis consilio emittantur qui de cetero causa dispersionis fuerint emittandi, et qui taliter emissi sunt, per patris abbatis industriam revocentur. Nullus igitur de cetero monachum vel conversum pro culpa praesumat emittere sine consilio patris abbatis vel visitatoris, si commode poterit expectari. 4.  Item, statuitur quod de provisione conductus emissorum teneatur et fiat sicut antiquitus fieri consuevit, diffinitione super hoc anno praeterito edita penitus revocata. 5.  Item, ut studium Parisiense in statu laudabili finaliter perseveret et illic scolares de cetero libentius transmittantur, statuit et ordinat Capitulum generale quod bursae scolarium ad statum et mensuram pecuniae pristinam reducantur, nec provisori liceat de cetero a studio aliquem remittere absque abbatis Claraevallis licentia speciali. 6.  Item, diffinitio quondam facta de conversis revertentibus de saeculo videlicet quod essent in habitu familiari tempore duplicato, totaliter revocatur sed quilibet abbas tales revertentes de saeculo pu(g)niat sicut viderit expedire. 7.  Item, ad petitionem dominae reginae Franciae monialibus Ordinis per regnum Franciae constitutis concedit actori Capitulum generale ut faciant festa, si voluerint, sanctorum Iohannis ante portam latinam, et sancti Nichasii, et sanctae Katerinae et Margaritae virginis, habeantque in cantu [h]ymnos, lectiones et R[esponsoria] ad sermonem eorum pertinentia, sicut in petitione dominae reginae continentur. 8.  Item, quod fugitivi Ordinis capiantur sub expensis proprii abbatis. 9.  Item, abbates et priores deponantur, qui nimietate personarum gravant monasteria. 10.  Item, quando abbas deponitur in Capitulo generali, tunc debent abbates vicini pronuntiare, quando ad propria revertuntur. 11.  Abbatibus de Wanchoz, Copvinicia, Chyric, Bissovia committitur, ut abbatiam de Suleiow[ia] visitent. 